La Direcció General d'Afers Religiosos del Departament de Governació i Relacions Institucionals promou la innovació i la recerca sobre afers religiosos amb la finalitat d'obtenir resultats científics i propostes d'intervenció aplicables en l'àmbit de la diversitat religiosa.
Per això, i mitjançant conveni de col·laboració amb l'Agència de Gestió d'Ajuts Universitaris i de Recerca (AGAUR), ha promogut la convocatòria d'ajuts a projectes de recerca en l'àmbit de la diversitat religiosa (RELIG 2014), amb una dotació pressupostària de 77.500€, mitjançant l'Ordre GRI/33/2014.
L'objecte de la convocatòria és atorgar ajuts a les universitats que formen part del sistema universitari català, els centres de recerca amb seu social a Catalunya dependents o participats majoritàriament per una administració pública i les entitats privades amb seu social a Catalunya sense finalitat de lucre que tinguin la recerca com una de les seves activitats principals, per a la realització de projectes de recerca originals i inèdits en matèria de diversitat religiosa, que permetin obtenir resultats científics i propostes d'intervenció aplicables en aquest àmbit, i en concret sobre algun dels temes que es poden llegir més avall.
Del total de 27 projectes presentats, i un cop realitzades les dues fases d'avaluació d'acord amb l'Ordre esmentada, la concessió dels ajuts s'ha tramitat en règim de concurrència competitiva i mitjançant resolució del director general d'Afers Religiosos s'ha resolt en data 27 d'agost de 2014.
Podeu consultar el detall de la resolució.
ORDRE GRI/33/2014, de 14 de febrer, per la qual s'aproven les bases reguladores per a la concessió d'ajuts a projectes de recerca en l'àmbit de la diversitat religiosa, i s'obre la convocatòria per a l'any 2014.
Atorgar ajuts a projectes de recerca originals i inèdits en matèria de diversitat religiosa, que permetin obtenir resultats científics i propostes d'intervenció aplicables en aquest àmbit, i en concret sobre algun dels temes següents:
- Participació de les comunitats religioses en una cultura pública comuna
- Gestió pública de la diversitat cultural i religiosa
- La gestió de la diversitat religiosa en els espais públics
- Evolució de les dinàmiques comunitàries dels col·lectius religiosos
- Prospectiva respecte de l'encaix de la diversitat religiosa a Catalunya
- Cultures, religions i drets humans en la societat actual
- Relació entre religió i moviments socials
- Diàleg intercultural i interreligiós
- El dret a la llibertat religiosa: ciutadania, convivència i pluralisme
- Relació entre política i religió
- Religió, democràcia i actitud davant les minories
- Tractament de les simbologies religioses en l'espai públic
- El sistema d'indicadors d'avaluació de la diversitat religiosa
Poden ser beneficiàries d'aquests ajuts les universitats que formen part del sistema universitari català, els centres de recerca amb seu social a Catalunya dependents o participats majoritàriament per una administració pública i les entitats privades amb seu social a Catalunya sense finalitat de lucre que tinguin la recerca com una de les seves activitats principals.
Els projectes s'han de realitzar en el període màxim d'un any a comptar de la notificació de la resolució de concessió de l'ajut.
Excepcionalment, i amb sol·licitud prèvia motivada de l'entitat interessada, la Direcció General d'Afers Religiosos pot atorgar una pròrroga, que en cap cas no pot ser superior a tres mesos.
L'import mínim de l'ajut a atorgar per projecte és de 6.000 euros i el màxim és de 10.000 euros.
El termini de presentació de les sol·licituds és d'un mes a comptar de la publicació de la convocatòria en el Diari Oficial de la Generalitat de Catalunya.
S'inicia el 22 de febrer i finalitza el 21 de març de 2014.
Les sol·licituds s'han d'emplenar per via electrònica a través de l' Oficina Virtual de Tràmits de la seu corporativa de la Generalitat de Catalunya.
La tramitació de la convocatòria correspon a l' Agència de Gestió d'Ajuts Universitaris i de Recerca (AGAUR) d'acord amb el conveni de col·laboració formalitzat el 12 de febrer de 2014 entre la Direcció General d'Afers Religiosos i l'AGAUR.